Aquest dilluns s'obrin les inscripcions per al curs de Monitor/a de temps lliure
31 de maig de 2024

• Les sol·licituds per a aquesta formació gratuïta es podran realitzar del 3 al 14 de juny.

L'Eliana torna a organitzar per al pròxim mes de juliol el curs de Monitor/a d'activitats de temps lliure infantil i juvenil (MAT) dirigit a les persones joves del municipi. Aquest programa sociocultural està dirigit a aquelles persones de 16 a 30 anys que desitgen obtindre un títol homologat per l'Institut Valencià de la Joventut (IVAJ) en matèria d'oci i temps lliure.

L'objectiu del curs, que inclou 160 hores de pràctiques professionals no laborals, és organitzar, dinamitzar i avaluar activitats de temps lliure educatiu dirigides a la infància i la joventut, en el marc de la programació general d'una organització, aplicant les tècniques específiques d'animació grupal, incidint explícitament en l'educació en valors i atenent les mesures bàsiques de seguretat i prevenció de riscos.

La formació s'impartirà en el Centre d'Informació Juvenil (CIJ) situat a la nova Casa de la Cultura Josep M. Àngel de l'1 al 31 de juliol en horari de 9.00 a 14.00, de dilluns a divendres. El curs, amb una duració total de 310 hores, és gratuït i les places són per a 35 alumnes, preferentment empadronats a l'Eliana.

El període per a presentar les sol·licituds arranca el dilluns 3 de juny a les 9 en punt del matí i finalitzarà el divendres 14. Les persones interessades poden presentar la sol·licitud de participació a través de la Seu Electrònica, si es disposa de signatura electrònica, o presencialment a l'Oficina d'Atenció Ciutadana (OAC), on també s'atendran per rigorós ordre de registre.

Les bases i formulari d'inscripció poden consultar-se en l'àrea de Joventut del web municipal. Qualsevol dubte o aclariment podran dirigir-se al correu electrònic elijove@leliana.es o al telèfon 96 275 80 30, marcant les extensions 121 o 163. El llistat provisional de les persones admeses i de reserva es publicarà a partir del 17 de juny.

L'edil de Joventut, Juan Espinosa, ha recordat que es tracta d'una oportunitat perquè les i els joves elianers puguen optar a nombroses eixides professionals i que els capacita per a treballar en centres cívics, culturals, ludoteques, campaments, albergs de joventut o granges-escola.